CELEX ID: 32013R0034
Publication Date: 2012-01-16

Document:
KOMISIJOS REGLAMENTAS (ES) Nr. 34/2013
2013 m. sausio 16 d.
kuriuo dėl didžiausios leidžiamosios 2-fenilfenolio, ametoktradino, Aureobasidium pullulans DSM 14940 ir DSM 14941 padermių, ciprokonazolo, difenokonazolo, ditiokarbamatų, folpeto, propamokarbo, spinosado, spirodiklofeno, tebufenpirado ir tetrakonazolo likučių koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir IV priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
didžiausia leidžiamoji 2-fenilfenolio, dikvato, ditiokarbamatų ir folpeto likučių koncentracija (toliau - DLK) nustatyta Reglamento (EB) Nr. 396/2005 II priede. Ametoktradino, biksafeno, ciprokonazolo, difenokonazolo, epoksikonazolio, propamokarbo, spinosado, spirodiklofeno, tebufenpirado ir tetrakonazolo DLK nustatyta Reglamento (EB) Nr. 396/2005 III priedo A dalyje. Konkreti Aureobasidium pullulans DSM 14940 ir DSM 14941 padermių DLK nebuvo nustatyta Reglamento (EB) Nr. 396/2005 II ir III prieduose, ir medžiaga nebuvo įtraukta į to reglamento IV priedą, taigi taikoma numatytoji 0,01 mg/kg vertė;
(2)
vykdant procedūrą, taikomą siekiant gauti leidimą porams apsaugoti naudoti augalų apsaugos produktą, kurio sudėtyje yra veikliosios medžiagos ametoktradino, pagal Reglamento (EB) Nr. 396/2005 6 straipsnio 1 dalį pateikta paraiška pakeisti nustatytą DLK;
(3)
tokia paraiška pateikta dėl biksafeno, naudojamo aliejinių rapsų, linų, aguonų ir garstyčių sėkloms apsaugoti. Tokia paraiška pateikta dėl ciprokonazolo, naudojamo aguonų sėkloms apsaugoti. Tokia paraiška pateikta dėl difenokonazolo avietėms, gervuogėms ir moliūgams su valgoma luoba apsaugoti. Tokia paraiška pateikta dėl dikvato, naudojamo agurkliams apsaugoti. Tokia paraiška pateikta dėl ditiokarbamatų, naudojamų česnakams, svogūnams, valgomojo svogūno smulkiesiems varietetams, moliūgams ir smidrams apsaugoti. Tokia paraiška pateikta dėl epoksikonazolio gyvūniniuose produktuose, į juos patenkančio dėl epoksikonazolio, naudojamo kukurūzams apsaugoti, likučių koncentracijos pašaruose. Tokia paraiška pateikta dėl folpeto, naudojamo vynuogėms apsaugoti. Tokia paraiška pateikta dėl propamokarbo, naudojamo lapiniams kopūstams apsaugoti. Tokia paraiška pateikta dėl spinosado, naudojamo salierams, paprastiesiems pankoliams, avietėms ir gervuogėms apsaugoti. Tokia paraiška pateikta dėl spirodiklofeno, naudojamo braškėms ir bananams apsaugoti. Tokia paraiška pateikta dėl tebufenpirado, naudojamo agurkams ir cukinijoms apsaugoti. Tokia paraiška pateikta dėl tetrakonazolo, naudojamo rapsų sėkloms apsaugoti;
(4)
vykdant procedūrą, taikomą siekiant gauti leidimą naudoti augalų apsaugos produktą, kurio sudėtyje yra veikliosios medžiagos Aureobasidium pullulans DSM 14940 ir DSM 14941 padermių, pagal Reglamento (EB) Nr. 396/2005 6 straipsnio 1 dalį pateikta paraiška įtraukti minėtą veikliąją medžiagą į Reglamento (EB) Nr. 396/2005 IV priedą;
(5)
pagal Reglamento (EB) Nr. 396/2005 6 straipsnio 2 ir 4 dalis pateikta paraiška dėl ametoktradino, naudojamo bulvėms, tropiniams šakniavaisiams ir gumbiavaisiams, svogūnams, česnakams, valgomojo svogūno smulkiesiems varietetams, svogūnlaiškiams, pomidorams, paprikoms, baklažanams, valgomajai ybiškei, kitiems bulvinių (solanaceae) šeimos augalams, agurkams, agurkėliams, cukinijoms, kitiems moliūgams su valgoma luoba, moliūgams su nevalgoma luoba, brokoliniams kopūstams, gūžiniams kopūstams, paprastojo bastučio kininiam porūšiui, salotoms, salotinėms trūkažolėms, pipirnėms, ankstyvosioms barborytėms, sėjamosioms gražgarstėms, raukšlėtiesiems bastučiams, bastutinių šeimos augalų lapams ir daigams, špinatams, burokėlių lapams, portulakoms, salierams, paprastiesiems pankoliams ir apyniams apsaugoti. Pareiškėjas teigia, kad Jungtinėse Valstijose ir Kanadoje ametoktradino, naudojamo tokiems žemės ūkio augalams apsaugoti, DLK yra didesnė negu nustatytoji Reglamente (EB) Nr. 396/2005, todėl, siekiant išvengti prekybos kliūčių tų žemės ūkio augalų importui, būtina nustatyti didesnę DLK;
(6)
pateikta paraiška padidinti nustatytą spirodiklofeno, naudojamo papajoms, avokadams ir mangams apsaugoti, DLK, nes Jungtinėse Valstijose tokiems žemės ūkio augalams apsaugoti naudojamos minėtos medžiagos DLK yra didesnė negu nustatytoji Reglamente (EB) Nr. 396/2005. Norint išvengti prekybos kliūčių šių žemės ūkio augalų importui, būtina nustatyti didesnę DLK;
(7)
atitinkamos valstybės narės įvertino pateiktas paraiškas, kaip nurodyta Reglamento (EB) Nr. 396/2005 8 straipsnyje, ir pateikė Komisijai vertinimo ataskaitas;
(8)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą grėsmę vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (2). Šias nuomones Tarnyba pateikė Komisijai, valstybėms narėms ir visuomenei;
(9)
Tarnyba pagrįstose nuomonėse padarė išvadą, kad duomenų, pateiktų dėl ametoktradino, naudojamo svogūnams apsaugoti, nepakanka, kad būtų nustatyta nauja DLK. Iš duomenų, pateiktų dėl pomidorų ir paprikų, nematyti, kad reikėtų keisti nustatytą DLK. Duomenų, pateiktų dėl biksafeno naudojimo aliejinių rapsų, linų, aguonų ir garstyčių sėkloms apsaugoti, nepakanka, kad būtų nustatyta nauja DLK. Tarnyba padarė išvadą, kad duomenų apie likučius, pagrindžiančių numatomą dikvato naudojimą, nepakanka, ir šiuo metu minėtos medžiagos negalima leisti naudoti jokiai naujai paskirčiai, kol nebus išsamiai persvarstyta nustatyta DLK. Iš duomenų, pateiktų dėl epoksikonazolio likučių gyvūniniuose produktuose, nematyti, kad reikėtų keisti nustatytą DLK. Duomenų, pateiktų dėl spirodiklofeno naudojimo braškėms apsaugoti, nepakanka, kad būtų nustatyta nauja DLK;
(10)
ditiokarbamatų, susidarančių naudojant metiramą smidrams, svogūnams, valgomojo svogūno smulkiesiems varietetams ir moliūgams su valgoma luoba apsaugoti, DLK keisti nebūtina, nes Reglamento (EB) Nr. 396/2005 II priede nustatyta DLK ir prašoma DLK yra tokia pati;
(11)
Tarnyba padarė išvadą, kad Aureobasidium pullulans DSM 14940 ir DSM 14941 padermes tikslinga įtraukti į Reglamento (EB) Nr. 396/2005 IV priedą;
(12)
dėl visų kitų paraiškų Tarnyba padarė išvadą, kad, remiantis poveikio vartotojui vertinimu, atliktu atsižvelgiant į 27 konkrečias Europos vartotojų grupes, įgyvendinti visi duomenims keliami reikalavimai, ir pareiškėjų prašomi DLK pakeitimai yra priimtini vartotojų saugos atžvilgiu. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis poveikis vartojant labai daug atitinkamų žemės ūkio augalų nekelia pavojaus viršyti leidžiamą paros dozę (LPD) arba ūmaus poveikio etaloninę dozę (ŪPED);
(13)
2-fenilfenolio, naudojamo citrusiniams vaisiams apsaugoti, DLK buvo nustatyta Reglamente (EB) Nr. 304/2010 (3) ir taikyta iki 2012 m. rugsėjo 30 d., kol bus pateikti ir įvertinti dviejų papildomų likučių ant citrusinių vaisių tyrimų ir reikalavimus atitinkančių stabilumo laikant tyrimų duomenys. Minėti tyrimai ir duomenys 2012 m. kovo mėn. buvo pateikti Ispanijai - dėl tos medžiagos paskirtai valstybei narei ataskaitos rengėjai. Ispanija tuos duomenis įvertino, parengė vertinimo ataskaitą ir 2012 m. liepos 18 d. pateikė ją Komisijai. Tam, kad Tarnyba turėtų pakankamai laiko minėtai ataskaitai įvertinti, o Komisija - sprendimui priimti, tikslinga pratęsti tos DLK taikymą iki 2012 m. rugsėjo 30 d.;
(14)
remiantis pagrįstomis Tarnybos nuomonėmis ir atsižvelgiant į susijusius veiksnius daroma išvada, kad atitinkami DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;
(15)
todėl Reglamentas (EB) Nr. 396/2005 turėtų būti atitinkamai iš dalies pakeistas.
(16)
dėl teisinio tikrumo pakeitimas, susijęs su 2-fenilfenoliu, turėtų būti taikomas nuo 2012 m. spalio 1 d.;
(17)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II, III ir IV priedai iš dalies keičiami pagal šio reglamento priedą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Priedo 1 dalies a punktas taikomas nuo 2012 m. spalio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. sausio 16 d.

EuroVoc Classification:
Level 1: 100157
100155
100149
100147
100156
Level 2: 100244
100257
100196
100254
100215
100249
100250
100245
Level 3: 13
2723
2442
1277
2090
2014
2737
2735
1268
All Descriptors: 1224
1442
191
2357
2723
2735
2737
3469
5451
6569